**UX 300e: TAKUMI MESTERPILÓTÁK CSISZOLTÁK TÖKÉLETESRE A ‘LEXUS ELECTRIFIED’ VEZETÉSI ÉLMÉNYT**

**Jövőre érkezik a Lexus egyik sikermodellje, a hazánkban szinte 100%-ban környezetbarát öntöltő hibrid elektromos változatban értékesített UX kompakt crossover akumulátoros elektromos változata, amely a japán luxusautógyártó ígérete szerint meggyőző vezetési élményt kínál majd. Amint azt a népszerű hibrid kivitelben már megszokhattuk, a precíz irányíthatóságot és a kényelmes rugózást az alacsony tömegközéppont és a merev padlólemez biztosítja majd, és az UX 300h változathoz hasonlóan az UX 300e ‘Lexus Electrified’ vezetési élményét is az európai utakon tökéletesítették a Takumi mesterpilóták. A zökkenőmentes, természetes vezetési érzetről a vadonatúj, tisztán elektromos hajtáslánc, a pozíciófelügyelet és shift-by-wire technológia gondoskodik majd.**

A Magyarországra jövő tavasszal érkező tisztán elektromos hajtású UX 300e modellben a Lexusok híres kifinomultsága és csendessége kihegyezett menetdinamikával és élvezetes vezethetőséggel párosu majd. A Takumi mesterpilótákkal mindvégig szorosan együttműködő mérnökcsapat egy sor olyan új technológiát fejlesztett ki, amelyek kifejezetten a különleges ‘Lexus Electrified’ vezetési élmény megteremtését szolgálják. A Lexusnál az kaphatja meg a ‘Takumi’ címet, aki egy adott terület szakértőjeként legalább 60.000 órát töltött tudása gyarapításával és gyakorlással – ez pedig annyi idő, mintha valaki 30 éven át, évente 250 napon keresztül, napi 8 órában kizárólag ezzel foglalkozna. A Takumik megkérdőjelezhetetlen hozzáértése teszi lehetővé, hogy a Lexus mind a fejlesztésben, mind a gyártásban kifogástalan minőséget érhessen el.

**Különlegesen merev, ellenálló padlólemez, mély súlypont**

Takashi Watanabe főmérnöknek volt egy listája arról, mit kell majd tudnia az UX 300e-nek, és ezen előkelő helyen szerepelt az ‘élvezetes’ szó – vagyis hogy a vezetési élmény egyszerre legyen dinamikus és hihetetlenül kifinomult. Ennek egyik alapja az autó alacsony tömegközéppontja, amiben sokat segített, hogy az akkumulátort a padló alá építették be, és az elektromotor is a gépház alsó részében kapott helyet, emellett pedig speciális erősítésekkel egészítették ki a már eleve kis tömegű UX-platformot (GA-C).

**Takumi színvonalú vezetési élmény**

A Takumi mesterpilóták először Japán országútjain és tesztpályáin vezették az autót, utána viszont Európa útjain finomhangolták az UX 300e futóművét, hogy megtalálják az optimális kerékelmozdulási tartományokat, csillapítási erőket, és hogy kiküszöböljék a kényelmetlen bólintásokat. A tesztek eredményeként született meg az a különleges lengéscsillapító, ami lineáris kormányérzetet biztosít, és hatásosan küszöböli ki a nemkívánatos karosszériamozgásokat. A mesterpilóták a Lexus teljes termékkínálatát – így a nagy teljesítményű modelleket is – tökéletesen ismerik, és szakértő véleményük alapján a mérnökök még szilárdabb bekötést tervezhettek a kormányműhöz, ami közvetlenebb és precízebb kormányérzetet biztosít. Az autó így hihetetlenül kezesen engedelmeskedik, amikor a vezető elfordítja a kormánykereket – ahogy az egy Lexustól elvárható.

**Egyedi fékek és gumiabroncsok**

A kifejezetten az új UX 300e modellhez kifejlesztett első-hátsó hűtött tárcsák tovább javítják a legelső, tisztán elektromos hajtású Lexus fékteljesítményét, a 17 és 18 colos egyedi gumiabroncsok pedig még inkább kiemelik az elektromos autózás minőségérzetét, csendességét és stabilitását.

**Vadonatúj akkumulátoros elektromos hajtáslánc**

A dinamikus városi forgalomra optimalizált UX 300e vadonatúj, tisztán elektromos hajtásláncának lelke egy nagy teljesítményű (150 kW, 204 DIN LE) elektromotor/generátor, ami 7,5 másodperc alatt erőlködés nélkül, zökkenőmentesen gyorsítja az autót 100 km/órára, majd pedig tovább, egészen a 160 km/órás végsebességig. A gyorsulás karakterisztikáját kifejezetten a városi közlekedéshez hangolták: kis gázadásnál (például az araszoló forgalomban) a sebesség pontos szabályozása a prioritás, közepes és nagy gázadásnál (például autópályára felhajtáskor) a folyamatos, erőteljes gyorsítás a legfontosabb. A Lexus mérnökei egy új, kompakt váltóművet is terveztek, hogy a vonóerő a lehető leghatékonyabban jusson el a kerekekhez. Az autó szupersima futását olyan megoldások garantálják, mint a fogaskerekek felületének polírozása, vagy a kenési rendszer tökéletesítése.

**Könnyed, egyenletes gyorsítás, négy lassító fokozat**

Az UX 300e új teljesítményszabályozó egysége (PCU) zökkenőmentes és készséges gázreakciókat kínál; a Lexus mérnökei rengeteget dolgoztak azon, hogy az autó akkor is egyenletesen gyorsítson, ha a vezető kicsit egyenetlenül nyomkodja a gázpedált. A kényelmesebb utazási érzet érdekében csökkentették a sebességingadozásokat, így az autó még a hepehupás útfelületeken is egyenletes sebességgel fut. A tervezők arra törekedtek, hogy az UX 300e ugyanolyan élvezetesen vezethető legyen a sűrű nagyvárosi utakon, mint a kanyargós hegyi szerpentineken, ezért a kormánykerék mögötti váltófülekkel négy fokozatban lassítható az autó.

**Shift-by-wire technológia**

Az UX 300e és vezetője között nagyon fontos kapcsolódási pont a gyönyörű kidolgozású fokozatválasztó kar. A hagyományos váltókart helyettesítő szerkezet tökéletesen belesimul a tenyérbe, és a Lexus legújabb ‘shift-by-wire’ technológiájával működik, így érintése és mozgása kifejezetten prémium érzetet kelt a hátramenet/üres/előremenet fokozatok kapcsolása közben. Ráadásul a kar kifejezetten rövid úton mozog, hogy a váltás még gyorsabb legyen.

*“Az UX 300e crossover vezetési élménye kifejezetten egyedi, mégis jellemző a Lexusokra.”* – avat be Watanabe főmérnök. *“Takumi mesterpilótáink több ezer órányi munkája olyan menetdinamikai eredményekben öltött testet, amelyek új szintet jelentenek a szegmensben.”*

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com